****

Иран – между Изтока и Запада

**По маршрут: СОФИЯ – ДОХА - ШИРАЗ – ПЕРСЕПОЛИС – Накш-е Рустам - ПАСАРГАДА – АБАРКУХ – ЗЕЙНОДИН - ЯЗД – САР ЯЗД - ЯЗД – НАИН – ИСФАХАН - АБИАНЕХ – ТЕХЕРАН – КАШАН – ТЕХЕРАН - ДОХА - СОФИЯ**

 **12 дни / 10 нощувки / 9 закуски/ 10 вечери**

**Дата: от 24 октомври до 04 ноември 2016 г.**

**1 ден София – Доха - Шираз**

Отпътуване от **София** в 13.00 ч. с редовен полет на **QATAR AIRWAYS** за **Доха.** Кацане в 17.40 ч. Продължаване същата вечер в 02.10 ч. за **Шираз.**

**2 ден Шираз**

Кацане в 04.00 ч. Трансфер до хотела /по възможност ранно настаняване/**.** Начало на туристическата програма. Шираз е древен град с дълга история, като близо 2000 г. той е в основата на културния живот на Персия и Иран. Градът дълго е считан за люлка на персийската поезия, литература и изкуство. За известен период от своята история, Шираз е и столичен център. Посещение на пищно декорираната с милиони стъклени късове гробница Шах Чераг, в която са положени останките на двама важни шиитски водачи. Обиколката на Шираз включва джамията Вакил, както и едноименния базар, построената през XVIII в. крепост на Карим Кан - създателят на династията Занд, накрая – гробницата на поета Хафез. **Вечеря. Нощувка.**

**3 ден Шираз – Персеполис – Накш-е Рустам - Шираз**

**Закуска**. Отпътуване към древната столица на Ахеменидската империя – **Персеполис.** Градът **(UNESCO)**, построен от Дарий I още през далечната 518 г. пр. н.е., днес представлява един от най - големите археологически комплекси в света. Въпреки че от руините на града трудно може да се добие представа за грандиозността и величието на някогашния столичен град, през 1979 г. Персеполис е вписан в листата на Юнеско. Част от неговите забележителности са построената от Ксеркс порта на народите и залата за аудиенции на Дарий. Програмата продължава с посещение на Накш-е Рустам, древната гробница на ахеменидските царе, където се намират гробниците на Дарий Велики, Ксеркс, Артаксеркс и Дарий II. **Вечеря. Нощувка.**

**4 ден Пасаргада – Aбаркух – Зейнодин - Язд**

**Закуска.** Отпътуване за **Пасаргада (UNESCO)** и спирка за снимки встолицата на Персийската империя по времето на Кир Велики. Сред останките на старата столица най - голям интерес представлява гробницата на един от най - великите представители на ахеменидската династия - Кир Велики. Следваща кратка спирка в **Абаркух** - неголямо селище, разположено на границата на пустинята, където се намира 4500-годишен кипарис, чийто достолепен вид и дълголетие, оставят силно впечатление в съзнанието на всеки посетител.Пристигане вечерта в град **Зейнодин –** в сърцето на пустинята. Вечеря в Зейнодин кервансарай. Отпътуване за Язд. Настаняване в хотел. **Нощувка.**

**5 ден Язд - Сар Язд - Язд**

**Закуска.** Посещение на „кулите на мълчанието“ – зороастрийско гробище. Отпътуване за **Сар Язд**, известен със старинната си крепост, която в отдавна отминали времена е пазела пътя към Язд.Връщане в хотела. **Вечеря. Нощувка.**

**6 ден Язд - Наин - Исфахан**

**Закуска.** **Язд** е считан за един от най - старите градове в света. Ролята му на културен център и средище на идеите на зороастризма са причина градът да получи световна известност и да се превърне в едно от най - посещаваните места на територията на Иран. Обиколката на града продължава с Храма на огъня, кулите на ветровете – водохранилище с кули за вентилация. Отпътуване за **Исфахан** с попътна спирка в **Наин.** Програмата предвижда посещение на една от най - старите джамии, строени в Иран и руините на старата кирпичена крепост, разрушена от монголите. Вечерта пристигане в **Исфахан**. Настаняване в хотел. **Вечеря. Нощувка.**

**7 ден Исфахан**

**Закуска**. Обиколка на третия по големина град в Иран. **Исфахан** е една от перлите на древна Персия. Градът пленява посетителите със своята красота и блясък. Създаден преди около 2500 г., Исфахан става столица на сафавидска Персия, като се превръща и в главен търговски град на пътя, свързващ Русия с Персийския Залив и Китай с Османската империя. Обиколката на Исфахан включва огромната Петъчна джамия **(UNESCO)**, както и огромния площад Накш-е-джахан, втори след Тянанмън, около който са разположени джамията Шейх Лотфоллах **(UNESCO)** с изящния си бежово-син купол, дворецa Али Капу и грандиозния храмов комплекс – джамията на имама, който впечатлява със своята височина и изящество. Свободно време за покупки в традиционния пазар под колонадите около площада. **Вечеря. Нощувка.**

**8 ден Исфахан**

**Закуска**. Туристическата програма в **Исфахан** продължава с посещението на арменската катедрала Ванк, която е известна със стенописите си и огромния купол, и накрая с разглеждане на двореца Чехелсутун. Разходка по два от каменните мостове над сухото корито на река Заянде. Свободно време. **Вечеря. Нощувка.**

**9 ден Исфахан – Абианех - Техеран**

**Ранна закуска**. Отпътуване от **Исфахан** с кратка попътна спирка в **Абианех**, малко селище в подножието на планината Каркас. **Aбианех** е съхранил традициите и културата на местните жители в продължение на векове. Продължаване за **Техеран.** Прситигане и посещение на музея, в който се съхраняват имперските бижута от времето на Сафавидската династия, където най - голям интерес представлява един от най - големите диаманти в света - Дариа и Ноор **/работно време от събота до вторник вкл., от 14-16.30 ч./**. Настаняване в хотел. **Вечеря. Нощувка.**

**10 ден Техеран**

**Закуска.** Начало на туристическата програма в иранската столица. Живописно разположен в полите на планината Алборз, градът днес представлява неповторима комбинация от сблъсъка на древност и модерност, и симбиозата между Изтока и Запада. Създаден още в дълбока древност, Техеран се разраства през XIII в., когато се налага като важно търговско средище в района, а след унищожението на град Рей от монголците се превръща и в административен център. Днес Техеран е модерен град, в който прави широки булеварди и модерна архитектура съжителстват с паметници, свидетелстващи за величавото минало на града. Обиколката на града включва Археологическия музей, Музея на килимите и др. Опознаването на Техеран продължава и с посещение на двореца Голестан **(UNESCO)**, един от най - старите паметници в града. **Вечеря. Нощувка.**

**11 ден Техеран – Кашан - Техеран**

**Закуска**. Отпътуване от **Техеран** за **Кашан** /140 км в посока/, красив град, чиято слава в производството на керамика и глинени изделия се носи още в Средновековието. Впечатляващи са къщите с гипсови отливки по фасадите с предвидено посещение на една от тях. На връщане, ако времето позволява и при желание от страна на туристите, следващата спирка се предвижда за разглеждане на подземния град **Нушабад** /входната такса се заплаща на място/**.** Връщане в **Техеран.** Свободно време за разходка и за последни покупки преди заминаване. **Вечеря. Нощувка.**

**12 ден Техеран – Доха - София**

**Закуска.** Трансфер до летището. Полет за **Доха** в 11.35. Кацане в 13.10 ч. Излитане за **София** в 14.30 ч. Кацане в 18.45 ч.

**КРАЙНА ПАКЕТНА ЦЕНА с включени летищни такси: 3275 лв.**

**Ранни записвания: отстъпка от 120 лв. от пакетната цена за записвания до 11.03.2016 г.**

**Пакетната цена включва:** самолетен билет за международния полет София – Доха – Шираз - Техеран – Доха – София на Qatar Airways, летищни такси, **10 нощувки в хотели**, от които 2 – в Шираз в хотел 4\*\*\*\*, 2 – в Язд в хотел 4\*\*\*\*, 3 – в Исфахан в хотел 4\*\*\*\*, 3 – в Техеран в хотел 4\*\*\*\*, **10 закуски, 10 вечери,** всички трансфери от/до летището, транспорт с климатизиран автобус, беседа на местни екскурзоводи с превод на български език от водача на групата, туристическа програма, всички екскурзии и входни такси на туристически обекти и музеи, посочени в програмата, водач – преводач на бълг. език по време на цялото пътуване.

**Забележка**: в пакетната цена са включени летищни такси на стойност 36 ЕUR. В случай на тяхна промяна при издаването на самолетните билети, разликата ще бъде добавена към доплащането на пакетната цена.

**Цената не включва:** бакшиши за местни екскурзоводи и шофьори – 40 EUR /заплащат се с основния пакет/, виза за Иран – 50 EUR.

**Доплащане за:**

* единична стая – 295 EUR
* медицинска застраховка с покритие 25 000 EUR – 22.00 лв., за лица над 65 г. – 33.00 лв., над 70 г. – 44.00 лв.
* при недостигнат мин.брой от 15 туристи и при записани не по – малко от 12 тур. – 80 EUR
* входната такса за подземния град Нушабад - 6 EUR

 **Минимален брой туристи за осъществяване на екскурзията**: 15 туристи

**Срок за уведомление при недостигнат минимален брой туристи:** 10 дни преди началната дата

**Необходими документи:** задграничен паспорт с минимум 6 – месечна валидност към крайната дата на пътуване, 2 цветни снимки паспортен формат и данни за формуляра за виза; няма санитарни и медицински изисквания за пътуване до Иран (не се налага ваксинация). Агенцията съдейства за подготовката и подаването на документите за виза, не се изисква лично явяване.

**Начин на плащане:** депозит – 50 % от пакетната цена, доплащане – до 30 дни преди отпътуване.

**Примерни хотели по маршрута:**

Royal Hotel Shiraz (<http://en.hotelyar.com/hotel/1070/royal-hotel-shiraz>**)** или подобен в Шираз, Zeinoddin Caravanserai, Mehr Hotel Yazd (<http://www.mehrchainhotels.com/index.php?l=EN>) или подобен в Язд, Aseman Hotel Isfahan (<http://www.asemanhotel.ir/404.html>) или подобен в Исфахан, Ferdowsi International Grand hotel (http://www.ferdowsihotel.com/en) или подобен в Техеран.

**Забележка:** Нощувката в Зейнодин е в типичен ирански кервансарай, където може да се усети духа на средновековния източен свят. Около кръглия двор са наредени спални помещения с много легла, разделени от завеси. Санитарният възел е общ за гостите на кервансарая. Кервансараят разполага с голямо помещение за закуска и вечеря.

**Застраховка „Отмяна на пътуване“:** предоставяме възможност за сключване на допълнителна  застраховка “Отмяна на пътуване” по чл. 80, ал. 1, т.14 от Закона за туризма, покриваща разходите за анулиране на пътуването, за съкращаване и прекъсване на пътуването, поради здравословни причини на пътуващия, негови близки, неотложно явяване на дело, съкращаване от работа и др. Стойността на застраховката се изчислява на база крайна дължима сума по договора, като има значение и възрастта на Потребителя. В зависимост от възрастта на туриста стойността на застраховката е между 3% и 8% върху крайната дължима сума по договора за организирано пътуване.

**Туроператор “ТА Мондел Травел” е застрахована по смисъла на чл. 97, ал.1 от Закона за туризма в застрахователна компания АЛИАНЦ БЪЛГАРИЯ със застрахователна полица № 13160163000000036/ 31.07.2016 г.**

